
ОБЩИНСКИ СЪВЕТ - БЕРКОВИЦА


НАРЕДБА
ЗА УСЛОВИЯТА И РЕДА ЗА УПРАЖНЯВАНЕ ПРАВАТА НА СОБСТВЕНОСТ В ТЪРГОВСКИ ДРУЖЕСТВА, УЧАСТИЕТО В ГРАЖДАНСКИ ДРУЖЕСТВА И СКЛЮЧВАНЕТО НА ДОГОВОРИ ЗА СЪВМЕСТНА ДЕЙНОСТ ОТ ОБЩИНА БЕРКОВИЦА

Р а з д е л    I Общи положения

Чл.1. С тази наредба се определят условията и редът за упражняване на правата на собственост на Община Берковица в търговски дружества с общинско участие в капитала, за участието на общината в граждански дружества по Закона за задълженията и договорите и за сключване на договори за съвместна дейност.

Чл.2. Общински съвет - Берковица упражнява правата на собственост на Община Берковица в търговски дружества с общинско участие в капитала, граждански дружества по Закона за задълженията и договорите и по договори за съвместна дейност пряко или чрез кмета на Община Берковица, в съответствие с разпоредбите на действащото законодателство и тази наредба.

Чл.3. С тази наредба се определят:
1. образуването, преобразуването и прекратяването на еднолични търговски дружества с ограничена отговорност и еднолични акционерни дружества с едноличен собственик на капитала – Община Берковица;
2. участието на търговски дружества с ограничена отговорност и акционерни дружества, в които Община Берковица притежава повече от 50 на сто от капитала, в други търговски дружества и в граждански дружества по Закона за задълженията и договорите;
3. възлагането на управлението и контрола и съдържанието на договорите, съставът и компетентността на органите за управление и контрол, редът за определяне на представителите на общината в органите за управление и контрол, техните права и задължения, възнаграждението и отговорността при неизпълнение на задълженията;
4. правилата за сключване на договори за наем и разпореждане с дълготрайни активи и за задължително застраховане на имуществото на дружествата по чл.1;
5. участие на Община Берковица в граждански дружества по Закона за задълженията и договорите;
6. сключването от Община Берковица и търговските дружества с повече от 50 на сто общинско участие в капитала на договори за съвместна дейност;
7. създаването и поддържането на публичен регистър за търговските дружества с общинско участие в капитала, за общинските предприятия, за гражданските дружества и договорите за съвместна дейност, в които Община Берковица участва.

	Приета с Решение № 445 от Протокол № 22/30.10.2020 г.
Изменена и допълнена с Решение № 1128 от Протокол № 53/29.07.2022 г.
	Общински съвет - Берковица




Наредба за условията и реда за упражняване правата на собственост в търговските дружества и сключването на договори за съвместна дейност на Община Берковица

Р а з д е л II
Образуване, преобразуване и прекратяване на търговските дружества с общинско участие в капитала

Чл.4. (1) Търговските дружества се образуват, преобразуват и прекратяват по решение на Общински съвет – Берковица по реда и при условията на Търговския закон, Закона за общинската собственост, Закона за публичните предприятия, Правилника за прилагане на Закона за публичните предприятия и Закона за лечебните заведения.
(2) Участието на Община Берковица в търговски дружества може да е с парична или с непарична вноска.
(3) Имоти и вещи – частна общинска собственост могат да се внасят като непарична вноска в капитала на търговски дружества въз основа на решение на Общински съвет – Берковица по реда, предвиден в Търговския закон и Закона за общинската собственост.
(4) Не са общинска собственост имотите и вещите на търговските дружества.

Чл.5. (1) Търговските дружества могат да бъдат:
1. еднолични дружества с ограничена отговорност (ЕООД), в които Община Берковица е едноличен собственик на капитала;
2. еднолични акционерни дружества (ЕАД), в които Община Берковица е едноличен собственик на капитала;
3. дружества с ограничена отговорност (ООД) и акционерни дружества (АД), в които Община Берковица притежава част от дяловете или част от акциите;
4. дружества, в които едноличните общински търговски дружества притежават целия или част от капитала.
(2) Община Берковица може да участва и в други търговски дружества, определени в Търговския закон, при условие, че не е неограничено отговорен съдружник.

Чл.6. (1) Търговските дружества с над 50 на сто общинско участие в капитала или тези, в които Община Берковица по друг начин упражнява доминиращо влияние, както и техните дъщерни дружества, представляват публични предприятия по смисъла на чл.2, ал.1 от Закона за публичните предприятия.
(2) Политиката за участието на Община Берковица в дружествата по ал.1 се разработва и приема от Общински съвет – Берковица и се оповестява на интернет страницата на общината.
(3) Всяка община самостоятелно изготвя годишен обобщен доклад за резултатите от дейността на общинските публични предприятия, съдържащ информацията по чл. 22 Правилника за прилагане на Закона за публичните предприятия, и го публикува на своята интернет страница в срок до 31 октомври на следващата година.
(4) Предприятията оповестяват публично информацията за дейността си по реда и при условията на Глава седма от Закона за публичните предприятия и Глава седма от Правилника за прилагане на Закона за публичните предприятия.

Чл.7. (1) Основната правна форма на търговските дружества с общинско участие в капитала по чл.6, ал.1 е „акционерно дружество“.
(2) Правната форма „дружество с ограничена отговорност“ е допустима за
„микро“, „малки“ и „средни“ предприятия по смисъла на Закона за публичните предприятия и Правилника за прилагане на Закона за публичните предприятия.
(3) Промяна в правната форма на дружествата по ал.2 се извършва, в случай че за период от три последователни финансови години дадено търговско дружество с общинско участие в капитала отговаря на критериите за „голямо“ предприятие по смисъла на Закона за публичните предприятия и Правилника за прилагане на Закона за публичните предприятия, в срок от една година.

Чл.8. (1) Общински съвет – Берковица взема решение за образуване и преобразуване на дружество с общинско участие, както и за участие в дружество, чийто капитал не е изцяло собственост на Община Берковица, въз основа на предложение от кмета на Община Берковица или по своя инициатива.
(2) Предложение могат да отправят и заинтересовани лица до кмета на Община Берковица и до Общински съвет - Берковица.
(3) Предложението трябва да съдържа:
1. обосновка за необходимостта от образуване на дружеството;
2. проект на учредителен акт на дружеството;
3. размера на капитала и начина на формирането му, включително –
разпределение на броя на акциите или дяловете и номиналната им стойност.
(4) С решението за образуване на търговско дружество, Общински съвет – Берковица решава всички въпроси от компетентността на учредителя по смисъла на Търговския закон, съобразно Закона за публичните предприятия и в зависимост от избраната правна форма.

Чл.9. (1) В дружествата с ограничена отговорност, в които Община Берковица е съдружник, Общински съвет – Берковица:
1. изменя и допълва дружествения договор;
2. приема и изключва съдружници, дава съгласие за прехвърляне на дружествен дял на нов член;
3. приема годишния отчет и баланса, разпределя печалбата и взема решение за нейното изплащане;
4. взема решения за намаляване и увеличаване на капитала на дружеството;
5. избира управителя, определя възнаграждението му и го освобождава от отговорност;
6. взема решения за откриване и закриване на клонове и участие в други дружества;
7. взема решения за придобиване и отчуждаване на недвижими имоти и вещни права върху тях;
8. взема решения за предявяване искове на дружеството срещу управителя или контрольора и назначаване на представител за водене на процеси срещу тях;
9.  взема решение за допълнителни парични вноски.
(2) В акционерните дружества, в които Община Берковица е акционер, Общински съвет – Берковица взема решение за:
1. изменение и допълване на устава на дружеството;
2. увеличаване и намаляване на капитала;
3. преобразуване и прекратяване дружеството;
4. избиране и освобождаване членовете на съвета на директорите, съответно – на надзорния съвет;
5. определяне възнаграждението на членовете на надзорния съвет, съответно на членовете на съвета на директорите, на които няма да бъде възложено управлението, включително правото им да получат част от печалбата на дружеството, както и да придобият акции и облигации на дружеството;
6. назначаване и освобождаване на регистрирани одитори, когато извършването на одит е задължително в предвидените от закон случаи или е взето решение за извършване на независим финансов одит;
7. одобряване годишния финансов отчет след заверка от назначения регистриран одитор, когато е бил извършен независим финансов одит, взема решение за разпределяне на печалбата, за попълване на фонд „Резервен“ и за изплащане на дивидент;
8. издаване на облигации;
9. назначаване на ликвидаторите при прекратяване на дружеството освен в случай на несъстоятелност;
10. освобождаване от отговорност членовете на надзорния съвет, на управителния съвет и на съвета на директорите;
11. други въпроси, предоставени в негова компетентност от закона и устава.


Р а з д е л ІІІ
Органи на управление и контрол на търговските дружества с общинско участие в капитала

Чл.10. Органи на управление и контрол на общинските еднолични дружества с ограничена отговорност са:
1. общо събрание;
2. управител;
3. контрольор/и.

Чл.11. (1) Органи на управление и контрол на общинските еднолични акционерни дружества са:
1. общо събрание;
2. съветът на директорите (при едностепенна система) или надзорният и управителният съвет (при двустепенна система).
(2) За едноличните акционерни дружества с едностепенна система на управление, съветът на директорите е в състав от трима до пет души, които се избират от Общински съвет - Берковица.
(3) При двустепенна система за управление членовете на надзорния и управителния съвет се избират и броят им се определя по реда на чл.241 и чл. 242 от Търговския закон.
(4) Общинските еднолични акционерни дружества, които са лечебни заведения, имат едностепенна система на управление. Съветът на директорите на държавните лечебни заведения за болнична помощ се състои от трима души.

Чл.12. (1) Общински съвет – Берковица може да назначи контрольор (контрольори) в едноличните търговски дружества с ограничена отговорност, ако това е предвидено в Дружествения договор.

Чл.13. В едноличните общински търговски дружества Общински съвет - Берковица, упражнява правата на едноличния собственик на капитала в качеството на общо събрание.

Чл.14. Общински съвет – Берковица определя представителите на Община Берковица в органите на управление на търговските дружества с общинско участие в капитала, при условията и по реда на Търговския закон и съгласно дружествените договори или уставите на тези дружества.

Р а з д е л ІV
Правомощия на органите на търговски дружества с общинско участие

Чл.15. (1) Общински съвет - Берковица, като упражняващ правата на едноличния собственик на капитала в едноличните дружества с ограничена отговорност, има правомощия да:
1. образува, преобразува и прекратява дружеството и избира представителите на общината в управителните му органи;
2. изменя и допълва учредителния акт или устав на дружеството;
3. взема решения за увеличаване или намаляване на капитала на дружеството;
4. взема решения за откриване или закриване на клонове на дружеството и за участие в капитала на други търговски дружества;
5. взема решение за извършване на непарична вноска в капитала на търговски дружества;
6. взема решения за придобиване или отчуждаване на недвижими имоти и вещни права върху тях;
7. взема решения за разпореждане с дялове или акции – собственост на дружеството в други дружества;
8. взема решения за придобиване, разпореждане и/или сключване на лизингови договори за дълготрайни материални активи (само движими вещи) на стойност над 10 000 лева;
9. взема решения за отдаване под наем на дълготрайни материални активи, когато обща балансова стойност надхвърля 5 на сто от общата балансова стойност на ДМА, собственост на дружеството, към 31 декември на предходната година;
10. взема решения за извършването на допълнителни парични вноски по реда на чл.134 от Търговския закон;
11. дава съгласие за предоставяне на обезпечения в полза на трети лица; за поемане на менителнични задължения; за сключване на съдебна или извънсъдебна спогодба, с която се признават задължения или се опрощава дълг, за суми над 5 000 лева;
12. дава съгласие за учредяване на ипотека или залог върху дълготрайни активи на дружеството и особени залози по реда на Закона за особените залози;
13. избира управителя, определя възнаграждението му и го освобождава от отговорност;
14. взема решение за назначаване на контрольор и определя възнаграждението

му;


15. избира и освобождава одитори – дипломирани експерт-счетоводители;
16. приема годишния отчет и баланса, взема решение за разпределение на

печалбата и/или за изплащане на дивиденти, в съответствие с изискванията на Закона за счетоводството;
17. взема решения за предявяване искове на дружеството срещу управителя или контрольора и назначава представител за водене на процеси срещу тях;

18. при необходимост назначава ликвидатор при прекратяване на дружеството и/или удължава срока на ликвидацията;
19. дава съгласие за предоставяне на помощи, дарения и спонсорство;
20. решава и други въпроси, предоставени в негова компетентност от закон и от учредителния акт.
(2) Общински съвет – Берковица може да упълномощи кмета на Община Берковица:
1. да приема годишния отчет и баланса на търговското дружество, заверен от експерт-счетоводител, съгласно Закона за счетоводството;
2. да взема решения за участие на дружество с ограничена отговорност в граждански дружества;
3. да дава съгласие за учредяване на ипотека и залог за дълготрайни активи на дружеството в размер до 5 на сто от стойността на дълготрайните активи на Дружеството по баланса му към 31 декември на предходната година;
4. да дава съгласие за разходи за закупуване на ДМА от 1 000 лева без ДДС до 10 000 лева без ДДС в 14-дневен срок от направеното искане;
5. да определя и възнаграждението на управителя.

Чл.16. (1) Управителите на едноличните дружества с ограничена отговорност организират и ръководят дейността им съобразно Търговския закон и учредителния акт на дружеството.
(2) Управителите на едноличните дружества с ограничена отговорност задължително застраховат имуществото на съответното дружество.

Чл.17. Управителите на едноличните дружества с ограничена отговорност вземат решения по всички въпроси на управление на дружеството, с изключение на посочените в чл.15.

Чл.18. (1) Управителите задължително информират кмета на Община Берковица за решенията си относно:
1. сключване на договори за предоставяне на кредити на дружеството;
2. осъществяване на крупни инвестиционни проекти;
3. сключване на договори за наем.
(2) Информацията по ал.1 се предоставя писмено в 7-дневен срок от вземане на решение за сключване на договор и/или за осъществяване на крупни инвестиционни проекти.

Чл.19. Община Берковица има право:
1. да участва в разпределението на печалбата на дружеството;
2. да бъде осведомявана за хода на работите в дружеството;
3. да има свободен достъп до документацията на дружеството;
4. на ликвидационен дял.

Чл.20. (1) Общински съвет - Берковица, като упражняващ правата на едноличния собственик на капитала в едноличните акционерни дружества, има правомощия да:
1. учредява, преобразува и прекратява дружеството и избира представителите на общината в управителните му органи;
2. изменя и допълва устава на дружеството;
3. взема решения за увеличаване или намаляване на капитала на дружеството;
4. взема решения за откриване или закриване на клонове на дружеството и за участие в капитала на други търговски дружества;
5. взема решение за извършване на непарична вноска в капитала на търговски дружества при условията и по реда, регламентирани със Закона за общинската собственост;
6. решава издаването на облигации;
7. взема решения за придобиване или разпореждане с недвижими имоти – собственост на дружеството и за учредяване в полза на трети лица на вещни права върху тях;
8. взема решения за придобиване, разпореждане и/или сключване на лизингови договори за дълготрайни материални активи, представляващи движими вещи, на стойност над 10 000 лева;
9. взема решения за отдаване под наем на дълготрайни материални активи, когато обща балансова стойност за текущата година надхвърля 5 на сто от общата балансова стойност на ДМА, собственост на дружеството, към 31 декември на предходната година;
10. дава съгласие за предоставяне на обезпечения в полза на трети лица; за поемане на менителнични задължения; за сключване на съдебна или извънсъдебна спогодба, с която се признават задължения за суми над 10 000 (десет хиляди) лева;
11. избира и освобождава одитори – дипломирани експерт-счетоводители;
12. приема годишния отчет и баланса, взема решение за разпределение на печалбата и/или за изплащане на дивиденти, в съответствие с изискванията на Закона за счетоводството;
13. избира и освобождава членовете на съвета на директорите, съответно на надзорния съвет и определя възнаграждението им;
14. назначава ликвидатори при прекратяване на дружеството, освен в случай на несъстоятелност;
15. решава и други въпроси, предоставени в негова компетентност от закон и от устава.
(2) Общински съвет – Берковица може да упълномощи Кмета на Община Берковица:
1. да приема годишния отчет и баланса, заверен от експерт-счетоводител, съгласно Закона за счетоводството;
2. да взема решение за откриване или закриване на клонове и за участие в други дружества;
3. да взема решения за участие на дружеството в граждански дружества;
4. да дава съгласие за учредяване на ипотека и залог на дълготрайни активи на дружеството в размер до 5 на сто от стойността на дълготрайните активи на дружеството по баланса му към 31 декември на предходната година.
(3) За извършените по ал. 2 действия кметът на Община Берковица уведомява Общински съвет - Берковица.

Чл.21. (1) Съветът на директорите в едноличните акционерни дружества с едностепенна система на управление:
1. представлява дружеството;
2. възлага управлението на дружеството на един от своите членове –
изпълнителен член;
3. одобрява щатното разписание на дружеството;
4. решава всички въпроси, които не са от изключителна компетентност на Общински съвет – Берковица или на кмета на Община Берковица.
5. взема решения за отдаване под наем на дълготрайни материални активи, когато балансовата им стойност е под 5 на сто от общата балансова стойност на дълготрайни материални активи собственост на дружеството към 31 декември на предходната година.
(2) Надзорният съвет в едноличните акционерни дружества с двустепенна система на управление:
1. избира членове на управителния съвет, определя тяхното възнаграждение и може да ги заменя по всяко време;
2. представлява дружеството само в отношенията с управителния съвет;
3. решава всички въпроси, които не са от изключителната компетентност на Общински съвет – Берковица или на кмета на Община Берковица.
(3) Управителният съвет в едноличните акционерни дружества с двустепенна система на управление:
1. управлява и представлява дружеството под контрола на надзорния съвет;
2. решава всички въпроси, които не са от изключителната компетентност на Общински съвет – Берковица или на кмета на Община Берковица.
3. предприема действия в защита интересите на Община Берковица в качеството ѝ на едноличен собственик на капитала в търговското дружество;
4. взема решения за отдаване под наем на дълготрайни материални активи, когато балансовата им стойност е под 5 на сто от общата балансова стойност на ДМА, собственост на дружеството, към 31 декември на предходната година.

Чл.22.	(1)	Представляващите	едноличните	акционерни	дружества задължително застраховат имуществото на търговското дружество.
(2) Представляващите едноличните акционерни дружества задължително информират кмета на Община Берковица за решенията си относно:
1. сключване на договори за предоставяне на кредити на дружеството;
2. осъществяване на крупни инвестиционни проекти;
3. сключване на договори за наем.
(3) Информацията по ал.2  се предоставя писмено в 7-дневен срок от вземане на решение за сключване на договор и/или за осъществяване на крупни инвестиционни проекти. 

Р а з д е л V
Особени правила при сключване на някои видове договори

[bookmark: _GoBack]Чл.23. (1) (изменена с Решение № 1128  от Протокол № 53/29.07.2022 г.) Общината може да внася свободни имоти и вещи или вещни права върху имоти, частна общинска собственост, като непарична вноска в капитала на търговските дружества при условия и ред, определени с настоящата наредба, след Решение на Общински съвет, прието с мнозинство от две трети от общият брой на общинските съветници.
(2) Оценката на имотите и вещите по ал.1 се извършва по реда на чл. 72, ал. 2 от Търговския закон.
(3) В случаите на § 10, ал.2 от Закона за приватизация и следприватизационен контрол, оценката на имотите и вещите се извършва от лицензиран оценител по Закона за независимите оценители, определен с решение на Общински съвет - Берковица.
  (4) (нова приета с Решение № 1128 от Протокол № 53/29.07.2022 г.) Когато в търговското дружество, в капитала на което се внася непарична вноска, има  и частно участие, общината има блокираща квота  при вземането на следните решения: 
1. Изменение на устава или на дружественият договор.
2. Увеличаване или намаляване на капитала.
3. Сключване на сделки по чл.236 ал.2 от ТЗ .
4. Извършване на разпоредителни сделки с имущество – предмет на непарична вноска на публичният съдружник.
5. Преобразуване и прекратяване на дружеството.
               (5) (нова приета с Решение № 1128 от Протокол № 53/29.07.2022 г.) Капиталът на едноличните търговски дружества с общинско участие може да се намалява със стойността на имоти и вещи или вещни права, които са внесени като непарична вноска в капитала им, въз основа на решение на Общински съвет.
               (6) (нова приета с Решение № 1128 от Протокол № 53/29.07.2022 г.) Имотите и вещите, със стойността на които е намален капиталът на едноличните търговски дружества с общинско участие, придобиват статут на частна общинска собственост от влизането в сила на решението по ал. 3 и се управляват по ред, определен от общинския съвет.
                (7)  (нова приета с Решение № 1128 от Протокол № 53/29.07.2022 г.) Търговските дружества с общинско участие в капитала могат да отдават под наем имоти или части от тях, внесени от общината като непарична вноска в капитала им, или да ограничават вещни права върху такива имоти чрез публичен търг или публично оповестен конкурс по ред, определен в настоящата наредба. Срокът на договорите за наем и за правото на ползване за тези имоти не може да бъде по-дълъг от 10 години.

Чл.24 Сключването на договори за разпореждане или за отдаване под наем на дълготрайни активи на общински еднолични търговски дружества се извършва след провеждане на търг или конкурс при условията и по реда на Наредбата за реда на придобиване, управление и разпореждане с общинско имущество на Община Берковица.

Чл.25 (1) Обектите за разпореждане или за отдаване под наем, възлизащи на повече от 5 процента от балансовата стойност на дълготрайните активи на дружеството към 31-ви декември на предходната година, се одобряват с решение от Общински съвет - Берковица.
(2) Обектите за разпореждане или за отдаване под наем, възлизащи на по-малко от 5 процента от балансовата стойност на дълготрайните активи на дружеството към 31-ви декември на предходната година, се одобряват от кмета на Община Берковица в писмена форма.
(3) Сключените договори по реда на ал.1 и ал.2 се предоставят за сведение на кмета на Община Берковица в 7-дневен срок.
(4) Срокът на договорите за наем не може да бъде по-дълъг от 10 години.

Чл.26 (1) Договорите по този раздел се сключват от представляващия съответното търговско дружество.
(2) Дружествата са длъжни да внасят в общинския бюджет 50 процента от получените наеми от отдадените под наем имоти и вещи в срок до 15-то число на следващия месец, с изключение на тези от тях, които осъществяват приоритетно дейности, свързани с отдаване под наем.
(3) Паричните постъпления от отдаването под наем на имоти и вещи на търговските дружества, представляващи лечебни заведения, остават в заведението и могат да се ползват само за финансиране на лечебната дейност и за инвестиции, пряко свързани с предмета на дейност.

Р а з д е л VI
Задължения на представителите на Община Берковица в търговските дружества, в които Община Берковица е акционер или съдружник

Чл.27. Общински съвет – Берковица за всяко общо събрание определя конкретен представител в търговските дружества, в които Община Берковица е съдружник или акционер.
(2) Определените по ал.1 лица защитават интересите на Община Берковица при осъществяване на дейността на дружествата и внасят информация за икономическите резултати и финансовото им състояние на всяко тримесечие в общината.

Чл.28. (1) Представителите на Община Берковица внасят информация в Общински съвет – Берковица относно приключили заседания на управителните органи, както и по други въпроси, свързани с дейността на съответното дружество.
(2) В общите събрания на търговските дружества представителите на Община Берковица извършват само действия, възложени им изрично с решение на Общински съвет - Берковица.






Р а з д е л VII
Състав на органите на едноличните търговски дружества с общинско участие
Чл.29. (1) Управители на общински еднолични търговски дружества с ограничена отговорност могат да бъдат физически лица, които не са регистрирани като търговци по реда на Търговския закон.
(2) Членове на съвета на директорите на общинските еднолични акционерни дружества, съответно – на надзорния или управителния съвет, могат да бъдат физически лица.

Чл.30. (1) Не могат да бъдат управители или ликвидатори на общински еднолични търговски дружества с ограничена отговорност физически лица, които:
1. от свое или чуждо име извършват търговски сделки, освен със съгласие на Общински съвет - Берковица;
2. са неограничено отговорни съдружници в събирателни или командитни търговски дружества и съдружници в дружества с ограничена отговорност освен със съгласие на Общински съвет - Берковица;
3. заемат длъжност в ръководни органи на други дружества, освен със съгласие на Общински съвет - Берковица;
4. са лишени с присъда или с административен акт от правото да заемат материално-отчетническа длъжност – до изтичане срока на наказанието;
5. са били членове на управителни органи или неограничено отговорни съдружници в дружество, което е прекратено поради несъстоятелност - ако са останали неудовлетворени кредитори;
6. са народни представители, общински съветници или кметове.
(2) Ограниченията по т.1, т.2 и т.3 от предходната алинея се прилагат когато се извършва дейност, сходна с тази на дружеството.

Чл.31. (1) Не могат да бъдат членове на съвета на директорите, надзорните и управителните съвети и ликвидатори физически лица, които:
1. от свое или от чуждо име извършват конкурентни на дружеството търговски
сделки;
2. са еднолични търговци, неограничено отговорни съдружници в събирателни
или командитни търговски дружества, които извършват конкурентна дейност;
3. участват като съдружници или акционери в търговски дружества с конкурентна на дружеството търговска дейност;
4. са лишени с присъда или с административен акт от правото да заемат материално-отчетническа длъжност – до изтичане срока на наказанието;
5. са били членове на управителни органи или неограничено отговорни съдружници в дружество, което е прекратено поради несъстоятелност, ако са останали неудовлетворени кредитори;
6. са съпрузи или роднини по права линия, по съребрена линия-до четвърта степен включително и по сватовство до втора степен включително на член на управителен орган;
7. са управители или членове на управителни органи на друго дружество, освен със съгласие на Общински съвет - Берковица;
8. са народни представители, общински съветници, кмет на община, кметове на кметства, кметски наместници, заместник-кметове и секретари на общини.

Чл.32. (1) Органите на управление и контрол следва да отговарят и на изискванията, предвидени в Глава Пета от Закона за публичните предприятия, като се съобразят реда и условията, регламентирани в Глава Пета, Раздел I, II и III от Правилника за прилагане на Закона за публичните предприятия.

(2) Органите на управление и контрол на лечебните заведения следва да отговарят на специалните изисквания за съответната длъжност, съгласно Закона за лечебните заведения.

Р а з д е л VІІІ
Възлагане на управлението на общинските еднолични търговски
дружества

Чл.33. (1) Управлението на общинските еднолични търговски дружества се възлага с договори за управление, сключени между кмета на Община Берковица и съответния управител.
(2) Управлението на общинските еднолични търговски дружества се възлага след решение на Общински съвет – Берковица и провеждане на конкурс, при условия и по ред, предвидени в Правилника за прилагане на Закона за публичните предприятия и в частност в Глава пета от Правилника.
(3) По изключение, управлението може да се възлага без провеждане на конкурс с решение на Общински съвет - Берковица.

Чл.34. Управлението на общинските търговски дружества, които са лечебни заведения, се възлага след провеждане на конкурс в съответствие с изискванията на Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения.

Чл.35. (1) Договорите за управление се сключват за срок от три до пет години.
(2) Договорите за управление на общинските търговски дружества, които са лечебни заведения, се сключват за срок от три години. След изтичане на тригодишния срок, договорът за управление може да бъде подновен за нов тригодишен срок.

Чл.36. (1) С договорите за управление се уреждат:
1. правата, задълженията, отговорностите, на управителя;
2. размерът и начинът на плащане на възнагражденията;
3. отговорността на страните при неизпълнение на задълженията;
4. основанията за прекратяване.
(2) В договора могат да се включат и други клаузи, произтичащи от приложимия нормативен акт.

Чл.37. (1) В договора за управление с всеки от членовете на съвета на директорите (съответно – на надзорния и на управителния съвет), се посочват видът и размерът на гаранцията по чл. 240 от ТЗ, която те дават за своето управление.
(2) Дадената гаранция се връща след прекратяване на договора за управление и след решение на Общински съвет – Берковица за освобождаване от отговорност. Когато гаранцията е била внесена в пари, на връщане подлежат и лихвите върху внесената сума по основен лихвен процент.
Чл.38. (1) Управителните органи в едноличното търговско дружество изготвят годишна бизнес програма, за целия срок на договора за управление и конкретно за всяка година, която представят на Общински съвет – Берковица ведно с представяне на годишния отчет за работата си и изпълнение на бизнес програмата за предходната година в съответствие със Закона за публичните предприятия и Правилника за прилагане на Закона за публичните предприятия. 
(2) Контролът по изпълнението на бизнес програмата се извършва от органите, посочени в чл.12.
(3) Органите на управление и контрол на публичните предприятия в 30-дневен срок след изтичането на всяко тримесечие и до 25 април на следващата година представят на Общински съвет – Берковица, чрез кмета на Община Берковица, писмен отчет за работата си – за финансовото и икономическото състояние на дружеството, за съществуващите проблеми и мерки за тяхното решаване.

Чл.39. (1) Договорите с управителите, членовете на съветите на директорите (съответно – на надзорните и управителните съвети) и контрольорите се прекратяват преди изтичане на срока:
1. по взаимно съгласие на страните;
2. по искане на една от страните с предизвестие, не по-малко от 1 месец;
3. при преобразуване или прекратяване на общинското еднолично търговско дружество, както и при промяна на собственика на капитала на дружеството;
4. в случай на смърт или поставяне под запрещение на физическото лице;
5. в случай на обявяване на несъстоятелност или прекратяване на юридическото
лице;
6. при възникване на някое от обстоятелствата, обуславящо забрана или
ограничение на лицето за изпълнение на съответните функции съгласно чл.31 – чл.33;
7. поради фактическа невъзможност на лицето да изпълнява задълженията си, продължила повече от 90 дни;
8. при други условия, посочени в договора за управление.
(2) Договорите с управителните органи на едноличните търговски дружества, могат да бъдат прекратени преди изтичане на срока им, от кмета на Община Берковица след решение на Общински съвет - Берковица, без предизвестие:
1. при действия извън предоставените им правомощия, от които са произтекли щети за дружеството;
2. при неизпълнение на бизнес програмата;
3. при нарушение на закона, извършено при или по повод изпълнението на задълженията по договора или при нарушение на тази наредба;
4. при извършване на престъпления, установени с влязла в сила присъда;
5. при представяне на Общински съвет – Берковица и на кмета на Община Берковица на невярна информация за състоянието на дружеството;
6. при настъпване на трайно влошаване на финансовите резултати в дружеството, произтекли от действия или бездействия на лицето.
(3) В случаите на прекратяване на договора по ал.2 определената гаранция остава в полза на Община Берковица.
(4) Договорите за управление и контрол на управител или на член на колективен орган за управление и контрол на публично предприятие се прекратява предсрочно при условията на чл. 24 от Закона за публичните предприятия.

Чл.40. (1) При прекратяване на еднолично общинско търговско дружество, освен в случаите на несъстоятелност, Общински съвет – Берковица назначава ликвидатори, а кметът на Община Берковица сключва договор с тях.
(2) Не могат да бъдат назначавани за ликвидатори лица, които:
1. от свое или от чуждо име извършват търговски сделки;
2. участват в събирателни или командитни дружества и в дружества с ограничена отговорност.
3. са лишени с присъда или с административно наказание от правото да заемат материално-отчетническа длъжност;
4. са общински съветници, кметове, заместник-кметове или секретари на общини;
5. не отговарят на изисквания, предвидени в друг нормативен акт.
(3) Забраните по ал.2, т.2 и т.3 се прилагат, когато се извършва дейност, сходна с дейността на дружеството.
(4) В договора с ликвидаторите се определят:
1. правата и задълженията на страните;
2. размерът на възнаграждението и начинът на плащането му;
3. отговорността на страните при неизпълнение на договора;
4. срокът за приключване на работата;
5. други условия.

Чл.41. (1) Кметът на Община Берковица с договор за възлагане определя възнаграждението на изпълнителните и контролни органи на търговски дружества с общинско участие, съобразно вида и обема на дейността, която осъществява дружеството.
(2) Възнаграждението на членовете на изпълнителните и контролни органи на общинските търговски дружества е за сметка на дружеството и не се гарантира от собственика на капитала.

Чл.42. Дивидентът за Община Берковица се изчислява от печалбата след данъчно облагане в съответствие с Търговския закон, Закона за счетоводството, Закона за корпоративното подоходно облагане, учредителните актове на търговските дружества и размера на общинското участие.

Чл.43. (1) Едноличните търговски дружества, в които Община Берковица е едноличен собственик на капитала, отчисляват дивидент за Община Берковица след данъчно облагане по годишния счетоводен отчет.
(2) С решение на Общински съвет – Берковица ежегодно се определя за всяко еднолично търговско дружество поотделно процента на дивидента.
(3) Общинските еднолични търговски дружества с ограничена отговорност, когато отчитат непокрита загуба от минали години, приспадат от печалбата по ал.1 една трета част от загубата, намалена с натрупаните резерви и неразпределената печалба от минали години. Дивидентът се определя от остатъка, ако има такъв.
(4) Общинските еднолични акционерни дружества отчисляват дивидента по ал.1, след приспадане на:
1. отчисления за фонд “Резервен” – не повече от 10 на сто от печалбата по годишния счетоводен отчет;
2. една трета част от непокритата загуба от минали години, намалена с натрупаните резерви и неразпределената печалба от минали години. Дивидентът се определя от остатъка, ако има такъв.
Чл.44. Търговските дружества, в чийто капитал има общинско участие, отчисляват дивидент за съдружниците (акционерите) от печалбата след данъчно облагане, установена в годишния счетоводен отчет, по решение на общото събрание на дружеството в съответствие с Търговския закон и Закона за счетоводството.

Чл.45 Дължимият на Община Берковица дивидент се внася по сметка съгласно Единната бюджетна класификация за съответната година до 30 юни на следващата година.

Чл.46. (1) Загубата на търговските дружества се покрива, както следва:
1. от неразпределената печалба от минали години;
2. от резервите на дружеството;
3. за сметка на допълнителния капитал;
4. чрез намаляване на основния капитал на дружеството.
(2) Загубата по реда на ал.1, т.1, т.2 и т.3 се покрива с решение на управителя или съвета на директорите.
(3) Загубата по реда на ал.1, т.4 може да се покрива:
1. с решение на общото събрание на съдружниците или акционерите на търговските дружества с общинско участие;
2. с решение на Общински съвет - Берковицаза едноличните общински търговски дружества.

Р а з д е л ІХ
Ред за участие на Община Берковица в граждански дружества по Закона за задълженията и договорите, както и сключване на договори за съвместна дейност

Чл.47. За осъществяване на стопанска дейност Община Берковица може да участва в граждански дружества, образувани по реда на Закона за задълженията и договорите и да сключва договори за съвместна дейност.

Чл.48. С договора за дружество, Община Берковица, съвместно с друго лице или лица, се съгласява/т да обединят своите усилия за постигането на една обща цел.

Чл.49. (1) Решения за участие, съответно – за прекратяване участието на Община Берковица като съдружник в гражданско дружество, както и за сключване на договори за съвместна дейност и прекратяването им, се взема от Общински съвет - Берковица.
(2) При участие на Община Берковица с парична вноска, както и при участие със свободни имоти и вещи или вещни права върху имоти, частна общинска собственост като непарична вноска, решение се взема от Общински съвет - Берковица.

Чл.50. Общински съвет – Берковица определя представител на Община Берковица в гражданското дружество.
Чл.51. (1) Лицето по чл.50 има правата и задълженията, предвидени от закона и дружествения договор.
(2) В дружествения договор се определят случаите, в които решенията относно дейността на дружеството се вземат от Общински съвет - Берковица.

Чл.52. Относно неуредените в този раздел въпроси се прилагат разпоредбите на чл.357 – чл.364 от Закона за задълженията и договорите.

Раздел X
Публични регистри за търговските дружества с общинско участие в капитала, за общинските предприятия, за юридическите лица с нестопанска цел и за гражданските дружества, в които участва Община Берковица

Чл.53. (1) В Община Берковица се създават и поддържат регистри за търговските дружества с общинско участие в капитала, за общинските предприятия, за юридическите лица с нестопанска цел и за гражданските дружества, в които участва.
(2) Регистрите предвидени в ал.1 са публични и са достъпни на официалната интернет-страница на Община Берковица.

Чл.54. В регистъра за търговските дружества с общинско участие се вписват:
1. наименованието на търговското дружество;
2. данните за търговската регистрация на търговското дружество, в това число
– за преобразуването и прекратяването му;
3. размерът на общинското участие в капитала на търговското дружество;
4. лицата, които представляват Община Берковица в органите за управление и контрол на търговското дружество;
5. възнаграждението на лицата, които представляват Община Берковица в тези органи.

Чл.55. В регистъра за общинските предприятия се вписват:
1. наименованието на предприятието;
2. номерът и датата на приемане на решението на Общински съвет – Берковица за създаването, преобразуването и закриването на общинското предприятие;
3. предметът на дейност на предприятието;
4. органите на управление на предприятието;
5. броят заети лица по щатно разписание;
6. предоставеното на предприятието недвижимо общинско имущество чрез посочване на актовете за общинска собственост.

Чл.56. В регистъра за юридическите лица с нестопанска цел, в които участва Община Берковица, се вписват:
1. наименованието на юридическото лице с нестопанска цел;
2. организационната форма на юридическото лице с нестопанска цел;
3. седалището и адресът на юридическото лице с нестопанска цел;
4. имената	и	длъжностите	на	лицата,	представляващи	общината	в юридическото лице с нестопанска цел;
5. определянето за осъществяване на дейност в обществена или частна полза;
6. преобразуване, прекратяване и заличаване на юридическото лице с нестопанска цел.

Чл.57.	В регистъра за гражданските дружества, в които участва Община Берковица, се вписват:
1. наименованието на гражданското дружество;
2. целта на гражданското дружество;
3. съдружниците;
4. вноската и делът на Община Берковица;
5. имената и длъжностите на лицата, представляващи Община Берковица в гражданското дружество;
6. срокът на договора и прекратяване на гражданското дружество.

Чл.58. Воденето и съхраняването на публичните регистри се извършва по реда на Наредба № 8 от 17.12.2009 година на Министъра на регионалното развитие и благоустройството и Министъра на правосъдието за утвърждаване на образците на актовете за общинска собственост, на досие на имот – общинска собственост, и на регистрите, предвидени в Закона за общинската собственост, и за определяне реда за съставянето, воденето и съхраняването им.

Чл.59. (1) Вписването в регистъра се извършва от длъжностно лице или длъжностни лица, определени със заповед на кмета на Община Берковица.
(2) Вписването	се	извършва	въз	основа	на	заверен	препис	от	акта, удостоверяващ промените на подлежащите на вписване обстоятелства.
(3) Длъжностното лице по ал.1 поставя дата след всяко вписване.

Чл.60. Органите на управление на еднолични търговски дружества и лицата, упълномощени да представляват Община Берковица в търговските дружества, изпращат в Община Берковица преписи от издадени от тях актове, удостоверяващи обстоятелствата, подлежащи на вписване в регистъра на търговските дружества и на предприятията с общинско участие в 3 (три) дневен срок от издаването им.

Преходни и Заключителни разпоредби

§ 1. В едномесечен срок от влизане в сила на тази наредба кметът на Община Берковица издава заповед за определяне на длъжностното лице/лица по чл.59, ал.1.
§ 2. Вписването в публичните регистри на общинските еднолични търговски дружества и търговски дружества, в които Община Берковица е съдружник или акционер, се извършва в срок до 60 дни от влизането в сила на наредбата от лицата по чл.59, ал.1.
§ 3. Наредбата отменя Наредбата за реда за учредяване на търговски дружества и за упражняване на правата на собственост на общината в търговски дружества, приета с Решение № 346 от Протокол № 18/17.12.2004 г., доп. с Решение № 839 от Протокол № 42/28.07.2006 г. на Общински съвет – Берковица.
§ 4. Наредбата се приема на основание чл. 21, ал. 2 от Закона за местното самоуправление и местната администрация и чл. 51а, ал. 4 от Закона за общинската собственост.
§ 5. Наредбата е приета с Решение № 445 по Протокол № 22/30.10.2020 г. на Общински съвет – Берковица и влиза в сила на 04.11.2020 г.


